*2. számú melléklet*

 *Mikepércs Önkormányzat képviselő-testületének a temetőkről és a temetkezésekről szóló 6/2010. (II. 01.) számú rendeletéhez (tovább: R.)*

**a temetkezési és egyéb temetőben végzett szolgáltatások nyújtásáról és azok feltételeiről**

A R. 12. § (8) bekezdésében meghatározottakra figyelemmel a képviselő-testület a temető üzemeltetésének és az üzemeltetés rendjének szabályairól és az ezekkel kapcsolatos eljárási rendről az alábbi szabályzatot hozza

**I. A szabályzat hatálya**

1.) A szabályzat hatálya kiterjed a R. 1. § (1) bekezdésben meghatározott, önálló helyrajzi számmal bíró temetőrészek közül az alábbiakra terjed ki:

1. Mikepércs Község Önkormányzat tulajdonában lévő mikepércsi 866/1. hrsz-ú (ravatalozó és a tartaléktemető területe),
2. a Református Egyházközség tulajdonában, de Mikepércs Község Önkormányzat kezelésében és üzemeltetésében lévő mikepércsi 864. hrsz-ú,
3. a Római Katolikus Egyház tulajdonában, de Mikepércs Község Önkormányzat kezelésében és üzemeltetésében lévő mikepércsi 862/1. hrsz-ú

köztemetőkre (tovább: temető).

2.) A szabályzat személyi hatálya a R. 1. § (2) bekezdésében meghatározottakra terjed ki.

**II. A temető területének igénybevétele**

3.) A temető területén bármilyen vállalkozási vagy ellenszolgáltatásért végzett tevékenységet (tovább: vállalkozási tevékenység) csak úgy lehet gyakorolni, hogy az megfeleljen a vonatkozó magasabb szintű jogszabályok, a R. és a jelen szabályzat előírásainak.

4.) A temető területén vállalkozási tevékenységet végezni a hétfőtől szombatig lehet, úgy hogy figyelemmel kell lenni a R. 12. § (2) bekezdésében meghatározott nyitvatartási időtartamra. Ezen időtartamon kívül a temetőben csak azon önkormányzati munkavállalók tartózkodhatnak.

5.) Tilos a temetőben vállalkozási tevékenységet végezni:

1. vasárnap,
2. kegyeleti ünnepnapokon,
3. a R. 12. § (2) bekezdésében meghatározott nyitvatartási időtartamot megelőzően és azon túl,
4. temetés idején, kivéve temetkezési szolgáltatás biztosítása,
5. a képviselő-testület által külön határozati döntésben meghatározott napokon.

6.) A temetőben vállalkozási tevékenységet folytató személy, szervezet csak a Polgármesteri Hivatal engedélyével, vagy hozzájárulásával végezheti tevékenységét. A temetési szolgáltató köteles bejelenteni a Polgármesteri hivatalnak azon napot és időpontot, amikor temetési szolgáltatást kíván végezni. Ezen bejelentési kötelezettség elmulasztása szabálysértésnek minősül és a 14. § (1) bekezdésében meghatározott szankció alkalmazását vonhatja maga után.

7.) Amennyiben a vállalkozói tevékenység végzése temetési sírhelyen történő síremlék és hozzá tartozó kiegészítő elemek megépítését jelenti, úgy a vállalkozó köteles benyújtani a Polgármesteri Hivatal jegyzőjéhez kérelmet, a tervezett síremlék rajzát, a síremlék szabatos, pontos leírását, műszaki leírását. A műszaki leírásban különösen ki kell térni a tervezett felhasználandó anyagok leírására, a tervezett nagyságra, a síremlék összeszerelésének módjára, illetőleg a megépített síremlék vonatkozásában vállalt garanciára.

8.) A dokumentáció benyújtó vállalkozó köteles a megrendelő által aláírt olyan nyilatkozatot a dokumentáció mellé csatolni, hogy az elkészített tervekkel, felhasználandó anyagokkal és rögzítési módokkal egyetért. A megrendelő köteles kézjegyével ellátni a benyújtott dokumentáció valamennyi lapját.

9.) A dokumentációt benyújtó vállalkozó a kérelem mellé 25.000.- Ft eljárási díjat köteles fizetni. Az eljárási díjat a vállalkozó vagy a Polgármesteri Hivatal házi pénztárába, vagy az önkormányzat költségvetési számlájára fizetheti meg. A kérelemhez csatolni kell a befizetést igazoló dokumentumot, vagy annak másolatát

10.) A 7.)-9.) pontok szerinti dokumentációt teljes tartalmával 2 példányban kell benyújtani.

11.) Temetési szolgáltató tevékenység végzésének, szolgáltatásainak biztosítási feltétele, hogy a temetési szolgáltató rendelkezzen a jogszabályok által megkövetelt engedélyekkel, megfeleljen a R.-ben meghatározottaknak és temetésenként megfizesse az alábbi eljárási díjakat:

1. koporsós temetés: 100.000.- Ft;
2. urnás temetés: 65.000.- Ft.

12.) A temetési szolgáltató a 11.) pontban meghatározott fizetési kötelezettségének eleget tehet a Polgármesteri Hivatal házi pénztárába, vagy az önkormányzat költségvetési számlájára történő megfizetéssel. A megfizetést tanúsító igazolást a R. 1. számú mellékletének 9.) pontjában meghatározott kérelem mellé kell csatolnia.

13.) A 2. számú mellékletben meghatározott engedélyezési hatásköröket a polgármester gyakorolja úgy, hogy a döntések meghozatalával kapcsolatos eljárást a Polgármesteri Hivatal végzi. A másodfokú hatáskört a képviselő-testület gyakorolja.

14.) A döntések végrehajtását és a végrehajtással kapcsolatos feladatokat a Polgármesteri Hivatal végzi. Az ellenőrzéseket az önkormányzat jegyzője folytatja le.

**IV. Záró rendelkezés**

15.) A jelen szabályzat a R. és a R. 1. számú mellékletében meghatározott szabályokkal összhangban, azokra figyelemmel alkalmazandó.

16.) A R. 1. számú mellékletének 21. és 22. pontjában meghatározottak jelen melléklet vonatkozásában is érvényesek.

Mikepércs, 2010. február 01.

**Tímár Zoltán sk. Dr. Dászkál Tibor Ákos sk.**

 polgármester jegyző

 P.H.